정조 13년 · 목
崇祜狀啓奢侈事先自臣營曁列邑或以文字揭示或以言語開諭對揚崇儉之聖德期有實效火田執卜鋤農徵稅事明川富寧茂山三水穩城等邑則火田元無起耕之豦鋤農或有徵稅之例長津則新闢之土不可勝耕挾起初無可論火田之地不用耒耟則鋤耕不得不執卜安邊咸興利城會寧等邑山火田果有比總之例鋤耕亦或補缺於火稅其餘各邑皆稱火田隨起收稅鋤農亦不徵稅大抵山峽之地不用耒耕則捨鋤農而無可徵稅火田之邑或減元總則徵鋤農而以充其數雖元邑各異規要之勢所必至鋤耕執卜固難一切禁斷至於火田比總多歸白地挾起出稅尤無意義又況吏鄕面任輩從中作奸之弊邑邑同然更爲另飭各邑火日則隨起隨稅俾無比總勒徵之弊挾起則初勿徵稅鋤耕則區別峽野用耒之豦切勿執卜不用耒豦量宜輕稅俾無呼冤私分取耗濫捧割剩事鏡城府秋捧時每百石加捧一石謂之百一條自官取用其來已久其外北關各邑所謂三剩俱未知創自何年雖有多少不同或歸官用或補公下便成邑規南關如高原德源文川等邑曾亦有之近以道臣之關飭或有已罷之名永革之報而此非私用亦補公下邑樣旣薄變通無路臣於昨秋以元會付耗條依法典出給本邑事狀請蒙允雖不能盡充其代諸邑皆以已革爲辭牛畜潛屠事沿海防簾之禱村閭禳病之需不用牛則與不祭同習俗已痼牢不可破昨年照律非止一再今又廉探重繩以期丕變鐵店稅役過重事以山稅米收捧會錄於元會者卽安邊高原洪原北靑端川慶源六邑多不過六七石每名所納爲二三斗以鐵會錄於會案或納戶曹或當淸差犂口者明川端川吉州而其外各邑或有每店各捧鐵若干斤公用者或有釜鼎之分等捧用者要之非地稅則身役俱有所據有難全廢而鍾城店匠皆是正名故身役代納鐵二十斤內減給其半慶源鐵店見撤故會錄山稅米自官方便備納茂山隨其設店盛衰依詳定每名減捧各三斤文川水鐵吹伊每一鍤例捧錢三分今減一分官役或煩農作愆期事雖在農歇之時具由枚報無過三日之意各別關飭鹽漢之均廳稅外又有土稅路稅柴稅等事安邊咸興則各有官柴山禁養煮鹽時許令取柴以鹽收稅載於詳定文川竝有三名色所謂土稅均廳元稅內取其折半屬之大同名雖土稅其實非元稅外加捧者也所謂路稅鹽一馱錢四分收捧以三十二兩會錄大同餘數自官取用事乙亥定式而不無所據所謂柴稅壬寅年間以七十二兩定數收捧添補進上所用丙午秋革罷以三甲救荒鹽價劃給充代自在無論端川土鹽每盆稅五錢依節目收捧其外各邑別無非理濫捧銀礦金穴無賴輩作拏事端川銀店安邊銅店其設已久而礦穴素稱逋逃之藪關飭該邑另加搜察旣知礦弊之如此則已設之豦雖不可論未設之豦尤宜另禁如有牟利輩陳說銅鉛之事無賴人逗留礦穴之類這這捉送照律嚴繩鎭堡事別具狀聞不復架疊又狀啓道內鎭堡變通之議其來已久向因備關知委南北兵使及長津府使又自臣營另擇將校中熟諳事務者往察地勢採其物議南兵使姜五成北兵使洪和輔長津府使李敬懋俱以仍舊爲言而若其不可不革者亦不可徒襲陳談三水ㅡ府有東五鎭西六鎭以千餘戶殘民應十一鎭堡及本府兵營之役莫可支保前前道臣之請移其邑革四鎭者蓋以此而邑治不可輕移則可議者只是自作神方小農而已小農土卒不過十二戶太半是無家鱞居革之可補隣鎭西六鎭比東鎭便同內地神方革之爲當自作或不無甲乙之論者以爲三水厚州舊坡魚面之交會也姜五成以土卒之往來服役移居歸屬俱爲合倂之弊而此蓋該堡首校輩不欲屬他之說至於凡卒則分則役煩合則事省理勢固然苦樂可知小農則合於最緊之神坡神方則屬於最殘之江口廟坡而土卒則往來移居一從所願自作今姑置之恐爲合宜通禮疏中不計地形民勢一倂以二合一云者非所敢知至若添廩足用之方目下公薄日縮無可下手豦三甲諸鎭堡中雲寵魚面素稱稍實別害次之其外十二堡一槪至殘今若罷小農神方二堡以其兩鎭將公料米七十四石零太三十一石零布一同四十六疋添以臣營營賑耗八十餘石及防布近三同每鎭各給米十六石布二十四疋則元料之外又加一半豈小補哉如此而復事剝割國有三尺斷不可饒北關則自西水羅至梁永十七鎭堡古豊山廢茂山獨近內地故或有可革之議而旣爲茂山車踰二嶺而設則不必輕罷至於鏡城五堡卽是山內故當罷之言已成不易之議議者以爲長白山外舊堡昔爲老兔部落所據故移置諸堡於山內而老兔之地今爲茂山山內諸堡自當革罷難之者曰長白山外卽廣漢之地襍種闖發又如昔時則盡撤內地之防守何以報警於倉卒前後道帥臣及奉使者迭相論啓至庚申御史趙榮國兵使元弼揆狀啓請罷森森坡寶化甫老知▣溫四堡設鎭長津事蒙允行會而道臣朴文秀以未經巡審難之因循未行丙寅又因審理使別單革罷四堡移設櫟山事允下而旋以難便置之乙巳帥臣往審長坡請設一堡而以人民入居纔爲六戶待其稍集大抵長坡百餘里大野泉甘土沃今至七十二戶三百五十二口之多倉穀爲四百餘石加起外元田爲十結零待秋成亟置一堡斷不可已若設此堡則鏡城六堡俱屬內地之內地森森坡吾村兩堡又其最殘者則革之而土卒則合屬於隣堡烽燧等役廩料則添給長坡及嶺北最殘四堡亦足有補北關邊將皆是鄕軍門別付料與三甲之宣薦有異故幸其得官不敢計較豐薄土卒又多於三甲不必逐鎭添廩黃柘坡造山古豊山梁永卽最殘四堡就此添給洪和輔三手布七同添給七鎭之說實與臣相議者自臣營果有六同零之爲麻凶留儲之例而今旣不以布而納錢則麻凶非所當憂且一丁所納只爲八錢則比他役最輕雖値歉歲不必減除兩營各出三同半以添七堡森坡等二堡見革之後則依元料一體分添於長坡及黃柘等四堡恐合事宜各鎭土卒最少豦方以內奴中雙生待丁査得者從自願分排添給帥臣所請在德西北事果如該帥言雖當有事之時固不當取地利而失人和況在昇平只論地利不論人和使鎭將獨守空城土卒不得耕稼大是失計待秋成許施亦似得宜請竝令廟堂稟旨分付又狀啓茂山改量後新案上送之意前已馳啓本道甲申詳定時大同用下皆從田賦中磨鍊而獨本府以其新設田總最少撥餘布之名色加續稅之過捧仍循未改大抵各邑撥料之規各從元結輪出錢米以供撥軍故疏數多寡一邑共之本府則一半戶屬之撥役一半戶捧布二十同零以添大同續田則六鎭各邑或捧米數斗或捧正穀十斗內外加續元續稅無異同而本府則加續每結捧一石正穀元續則只捧一斗米蓋由於加續則隨起隨稅元續則年年收稅不許災頉之致今番改量後實總比丁未所加爲一千一百六十六結零則每年大同應加入當爲正穀二千三百餘石以此正穀充彼撥布二十同零則綽綽有餘加續則自當陞爲元續而昨年一石今年一斗太不稱停以其稅輕永不許頉亦非法意毋論元加續依他邑例通同改式則公私俱便蓋此撥餘布名色殆涉苟簡特許革罷以從民願續稅一依富寧例無論元續加續每結竝捧二斗三升米隨起隨稅勿令比總爲當請令廟堂稟旨分付○北兵使洪和輔狀啓沿邊鎭堡雖云星羅棊置而山迴水曲之豦無以相望雖加設間堡未或不可況可革旣設之鎭乎罷鎭一款非敢妄議鏡城甫老知堡爲水患所圯合屬於吾村堡而凋殘如前以此推之豈在於合屬與否乎合倂一款亦不敢議到鏡城五鎭蓋爲長白山下賊路則亦非合罷者統以論之則置此孤軍單卒以爲各鎭堡有若行軍之塘報可禦則禦不可禦則擧烽報警退入主鎭而守城故各鎭必置烽燧以達於直路烽若罷其鎭烽亦隨廢實非兵家遠斥堠謹烽火之法卽接西北鎭僉使趙齊峻牒報內本鎭舊基在長白山下庚午年移設二十里許非不曰要害而每當春耕秋收之時獰風發作屋瓦皆飛春不播種秋何得穀以此鎭卒貧窶不有餘地且無泉井距大川稍遠亦有小峴三冬積雪握雪炊飯生理艱難舊鎭城堞宛然軍民幾近百戶至於官舍不煩民力卽當移建在德前萬戶金亨三牒呈內本堡山城地勢尖高雲霧透濕風雨饕虐公廨之修改者隨卽壞毀軍器之修葺者旋卽浸傷此爲大弊本鎭舊基在本府斜亇洞而城堞如舊土卒自願移設云矣發遣臣營軍官前五衛將金象器一一看審果如鎭報論其關防果無異同言其利害懸有優劣待秋移設未知如何大抵鎭況稍優然後土卒可保而造山黃柘坡古豊山梁永森森坡寶化吾村等七堡最爲尤甚矯救之道惟在厚廩第自端川至安邊各邑所居三手軍等處除番防布四十六同六匹自巡營每年捧置其中六同二十六匹年年除置於巡營若値麻農之凶或有難捧之弊或有蕩減之令則以其除置推移入送於臣營而十年之內或有或無三十九同三十匹自臣營受用作行營本營軍兵施賞及軍器修繕之資而每年所餘者爲七八同以此布每堡各一同逐年劃給以爲萬一之助恐合事宜請令廟堂稟旨分付○備邊司啓言咸鏡監司李崇祜狀啓加分耗條請得中不足一千三百石之數不可不充給竝依狀請施行加分數爻待畢分從實狀聞之意請分付允之